CELEX: 62018TN0430
Language: el
Date: 2018-07-10 00:00:00
Title: Υπόθεση T-430/18: Προσφυγή της 10ης Ιουλίου 2018 — American Airlines κατά Επιτροπής

10.9.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 319/21
            
         
      Προσφυγή της 10ης Ιουλίου 2018 — American Airlines κατά Επιτροπής
      (Υπόθεση T-430/18)
      (2018/C 319/25)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: American Airlines, Inc. (Fort Worth, Τέξας, Ηνωμένες Πολιτείες) (εκπρόσωποι: J. Poitras, Solicitor, J. Ruiz Calzado και J. Wileur, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την Grandfathering Approval Decision [απόφαση C(2018) 2788 της 30ής Απριλίου 2018]·
               
            
                  —
               
               
                  να καταδικάσει την Επιτροπή και τους τυχόν παρεμβαίνοντες υπέρ αυτής στα δικαστικά έξοδα, και
               
            
                  —
               
               
                  να διατάξει οποιοδήποτε μέτρο κρίνει πρόσφορο υπό τις περιστάσεις της παρούσας υπόθεσης.
               
            
         Λόγοι ακύρωσης και κύρια επιχειρήματα
      
      Η προσφεύγουσα υποστηρίζει ότι η Ευρωπαϊκή Επιτροπή υπέπεσε τόσο σε νομικά σφάλματα όσο και σε πρόδηλα σφάλματα εκτίμησης κατά την έκδοση της απόφασης C(2018) 2788 της 30ής Απριλίου 2018, με την οποία κρίθηκε ότι η Delta μπορούσε να εξασφαλίσει «grandfathering rights» (κεκτημένα δικαιώματα) επί των χρονοθυρίδων που διέθετε η American Airlines δυνάμει των δεσμεύσεων στην υπόθεση M.6607 (στο εξής: Δεσμεύσεις).
      Προς στήριξη των αιτημάτων της, η προσφεύγουσα προβάλλει δύο λόγους ακύρωσης:
      
                  1.
               
               
                  Με τον πρώτο λόγο υποστηρίζεται ότι η Επιτροπή διέπραξε νομικό σφάλμα, εφαρμόζοντας εσφαλμένο νομικό κριτήριο όσον αφορά την εξασφάλιση κεκτημένων δικαιωμάτων δυνάμει των Δεσμεύσεων.
                  Η προσφεύγουσα ισχυρίζεται ότι η Επιτροπή, εξετάζοντας κατά πόσον η Delta είχε προβεί σε «δέουσα χρήση» των χρονοθυρίδων σύμφωνα με τις Δεσμεύσεις, κατέληξε ότι το μοναδικό ζήτημα το οποίο όφειλε να αναλύσει ήταν η έλλειψη τυχόν «κατάχρησης» από την Delta. Η προσφεύγουσα επισημαίνει ότι, αντιθέτως προς την εκτίμηση της Επιτροπής, από την εξέταση του γράμματος, της όλης οικονομίας και του σκοπού των Δεσμεύσεων συνάγεται το συμπέρασμα ότι η «έλλειψη κατάχρησης» είναι άνευ σημασίας και ότι η ορθή ερμηνεία της έννοιας «δέουσα χρήση» απαιτούσε από την Επιτροπή να ελέγξει αν η χρήση των χρονοθυρίδων ήταν «σύμφωνη με την προσφορά» την οποία είχε επισήμως υποβάλει η Delta προκειμένου να αποκτήσει πρόσβαση στις χρονοθυρίδες αυτές.
               
            
                  2.
               
               
                  Με τον δεύτερο λόγο υποστηρίζεται ότι η προσβαλλόμενη απόφαση ενέχει πρόδηλα σφάλματα εκτίμησης όσον αφορά το ζήτημα αν η Delta τήρησε την απαίτηση της «δέουσας χρήσης».
                  Η προσφεύγουσα ισχυρίζεται ότι, εφόσον η Delta επέλεξε να αποκλίνει από την προσφορά της, η Επιτροπή θα έπρεπε να εξετάσει κατά πόσον αυτή η απόκλιση και ο μεταγενέστερος βαθμός χρήσης των χρονοθυρίδων επιτρέπονταν, λαμβανομένων υπόψη οικονομικών στοιχείων και αναλύσεων, ώστε να διασφαλίζεται η μεγιστοποίηση του ανταγωνισμού και, κατ’ επέκταση, του οφέλους για τους καταναλωτές.